KOMISSION TÄYTÄNTÖÖNPANOASETUS (EU) 2021/1469,

annettu 10 päivänä syyskuuta 2021,

täytäntöönpanoasetuksen (EU) 2020/2235 muuttamisesta siltä osin kuin on kyse uuden todistusmallin lisäämisestä sellaisia unionista peräisin olevia eläinperäisiä tuotteita varten, jotka siirretään kolmanteen maahan tai alueelle ja siirretään takaisin unioniin kyseisessä kolmannessa maassa tai alueella tapahtuneen purkamisen, varastoinnin ja uudelleenlastauksen jälkeen, täytäntöönpanoasetuksen (EU) 2021/404 muuttamisesta siltä osin kuin on kyse niiden kolmansien maiden luettelosta, joista unionista peräisin olevien ja kolmansista maista tai alueilta unioniin palaavien eläinperäisten tuotteiden tulo unioniin on sallittua, ja täytäntöönpanoasetuksen (EU) 2021/405 muuttamisesta siltä osin kuin on kyse sellaisten kolmansien tai niiden alueiden luettelosta, joista unionista peräisin olevien ja kolmannesta maasta tai sen alueilta unioniin palaavien eläinperäisten tuotteiden ja tiettyjen tavaroiden tulo unioniin on sallittua

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta (”eläinterveyssäännöstö”) 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (1) ja erityisesti sen 230 artiklan 1 kohdan, 238 artiklan 3 kohdan ja 239 artiklan 3 kohdan,

ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625 (2) ja erityisesti sen 90 artiklan ensimmäisen kohdan a ja e alakohdan, 126 artiklan 3 kohdan ja 127 artiklan 2 kohdan,

sekä katsoo seuraavaa:

(1) Asetuksessa (EU) 2016/429 vahvistetaan eläinten välillä tarttuvia ja eläimestä ihmiseen tarttuvia tauteja koskevat säännöt, mukaan lukien vaatimukset, jotka liittyvät eläinterveyden viralliseen todentamiseen eläinten, sukusolujen ja alkioiden ja eläinperäisten tuotteiden erilaisia siirtoja varten, mukaan lukien unioniin saapumista koskevat vaatimukset. Elävien eläinten, sukusolujen ja alkioiden ja eläinperäisten tuotteiden unioniin tuloa koskevia kyseisiä vaatimuksia täsmennetään komission delegoidussa asetuksessa (EU) 2020/692 (3).

(2) Asetuksessa (EU) 2017/625 vahvistetaan säännöt sellaista virallista valvontaa ja sellaisia muita virallisia toimia varten, joita jäsenvaltioiden toimivaltaiset viranomaiset suorittavat varmistaakseen, että sen 1 artiklan 2 kohdassa tarkoitettuja sääntöjä, kuten sääntöjä elintarvikkeiden turvallisuudesta tuotannon, jalostuksen ja jakelun kaikissa vaiheissa, ja eläinten terveyttä ja hyvinvointia koskevia vaatimuksia sekä eläimistä saatavia sivutuotteita koskevia sääntöjä, noudatetaan.

(3) Komission täytäntöönpanoasetuksessa (EU) 2020/2235 (4) vahvistetaan eläinten, eläinperäisten tuotteiden, yhdistelmätuotteiden, sukusolujen ja alkioiden, eläimistä saatavien sivutuotteiden, ihmisravinnoksi tarkoitettujen itujen ja ihmisravinnoksi tarkoitettujen itujen tuotantoon tarkoitettujen siementen unioniin saapumista varten myönnettävien yhdistettyjen eläinterveys- ja virallisten todistusten ja virallisten todistusten mallit.

(4) Täytäntöönpanoasetukseen (EU) 2020/2235 ei kuitenkaan sisälly todistusmallia, joka kattaisi sellaisten tuotteiden ja tavaroiden tulon unioniin, jotka ovat peräisin unionista ja jotka siirretään kolmanteen maahan tai alueelle ja siirretään sitten takaisin unioniin kyseisessä kolmannessa maassa tai alueella tapahtuneen purkamisen, varastoinnin ja uudelleenlastauksen jälkeen. Sen vuoksi on tarpeen muuttaa kyseistä täytäntöönpanoasetusta siten, että siinä säädetään tällaisesta todistusmallista ja vältetään aiheettomat kaupan häiriöt tällaisissa tapauksissa.

(5) Asetuksen (EU) 2016/429 229 artiklassa edellytetään, että unioniin tulevien eläinten, sukusolujen ja alkioiden ja eläinperäisten tuotteiden lähetysten on tultava kolmannesta maasta tai alueelta tai tällaisen kolmannen maan tai alueen vyöhykkeeltä tai lokerosta, joka on kyseisen asetuksen 230 artiklan 1 kohdan mukaisesti merkitty luetteloon.

(6) Delegoidulla asetuksella (EU) 2020/692 täydennetään asetusta (EU) 2016/429 siltä osin kuin on kyse eläinterveysvaatimuksista, jotka koskevat eläinten, sukusolujen ja alkioiden ja eläinperäisten tuotteiden lähetysten saapumista unioniin kolmansista maista tai alueilta tai niiden vyöhykkeiltä tai vesiviljelyeläinten ollessa kyseessä niiden lokeroista. Delegoidun asetuksen (EU) 2020/692 3 artiklan ensimmäisen kohdan a alakohdassa säädetään, että sen soveltamisalaan kuuluvien eläinten, sukusolujen ja alkioiden ja eläinperäisten tuotteiden lähetysten sallitaan saapua unioniin ainoastaan, jos ne tulevat kolmannesta maasta tai alueelta tai jommankumman vyöhykkeeltä tai lokerosta, joka on luetteloitu kyseisiin lajeihin kuuluvien eläinten, sukusolujen ja alkioiden ja eläinperäisten tuotteiden osalta kyseisessä delegoidussa asetuksessa vahvistettujen eläinterveysvaatimusten mukaisesti.

(7) Komission täytäntöönpanoasetuksessa (EU) 2021/404 (5) vahvistetaan luettelot kolmansista maista, alueista tai niiden vyöhykkeistä tai vesiviljelyeläinten ollessa kyseessä niiden lokeroista, joista niiden eläinlajien ja -luokkien ja niiden sukusolujen ja alkioiden ja eläinperäisten tuotteiden luokkien, jotka kuuluvat delegoidun asetuksen (EU) 2020/692 soveltamisalaan, saapuminen unioniin on sallittua.

(8) Täytäntöönpanoasetuksen (EU) 2021/404 liitteessä XXII vahvistetaan luettelo kolmansista maista, joista unionista peräisin olevien ja unioniin palaavien eläinten, sukusolujen ja alkioiden tai eläinperäisten tuotteiden lähetysten tulo unioniin kolmannen maan tai alueen kautta tapahtuneen kuljettamisen jälkeen on sallittua. Kyseistä liitettä olisi muutettava siten, että siinä luetellaan ne kolmannet maat tai alueet, joista unionista peräisin olevien eläinperäisten tuotteiden lähetysten, jotka kyseisissä kolmansissa maissa tai alueilla tapahtuneen varastoinnin jälkeen siirretään takaisin unioniin, tulo unioniin on sallittua, ja määritetään tällaisissa tapauksissa täytettävät erityisedellytykset.

(9) Asetuksessa (EU) 2017/625 säädetään myös, että tiettyjen eläinten ja tavaroiden lähetysten tulo unioniin on sallittua ainoastaan komission tätä tarkoitusta varten laatimaan luetteloon sisältyvästä kolmannesta maasta tai sen alueelta.

(10) Komission delegoidulla asetuksella (EU) 2019/625 (6) täydennetään asetusta (EU) 2017/625 siltä osin kuin on kyse tiettyjen ihmisravinnoksi tarkoitettujen eläinten ja tavaroiden lähetysten tuloa unioniin kolmansista maista tai niiden alueilta koskevista edellytyksistä sen varmistamiseksi, että lähetykset ovat asetuksen (EU) 2017/625 1 artiklan 2 kohdan a alakohdassa tarkoitetuissa säännöissä vahvistettujen vaatimusten tai vähintään niitä vastaaviksi todettujen vaatimusten mukaiset.

(11) Komission täytäntöönpanoasetuksessa (EU) 2021/405 (7) vahvistetaan luettelot kolmansista maista tai niiden alueista, joista eläinperäisten tuotteiden ja tiettyjen tavaroiden tulo unioniin on sallittua, ja täydennetään täytäntöönpanoasetuksessa (EU) 2021/404 vahvistettuja luetteloita. Jotta delegoidun asetuksen (EU) 2020/692 soveltamisalaan kuulumattomien eläinperäisten tuotteiden tulo unioniin olisi sallittua, täytäntöönpanoasetusta (EU) 2021/405 olisi muutettava siten, että siinä luetellaan ne kolmannet maat tai alueet, joista sallitaan sellaisten unionista peräisin olevien eläinperäisten tuotteiden ja tiettyjen tavaroiden lähetysten tulo unioniin, jotka siirretään takaisin unioniin kyseisissä kolmansissa maissa tai alueilla tapahtuneen varastoinnin jälkeen ja jotka täyttävät delegoidussa asetuksessa (EU) 2019/625 vahvistetut edellytykset.

(12) Täytäntöönpanoasetuksia (EU) 2020/2235, (EU) 2021/404 ja (EU) 2021/405 olisi sen vuoksi muutettava.

(13) Oikeusvarmuuden vuoksi tämän asetuksen olisi tultava voimaan kiireellisesti.

(14) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetus (EU) 2020/2235 seuraavasti: 1) Lisätään 30 ja 31 artiklan väliin 30 a artikla seuraavasti: ”30 a artikla Yhdistetyn eläinterveys- ja virallisen todistuksen malli sellaisten unionista peräisin olevien eläinperäisten tuotteiden ja tiettyjen tavaroiden unioniin tuloa varten, jotka siirretään kolmanteen maahan tai alueelle ja siirretään takaisin unioniin kyseisessä kolmannessa maassa tai alueella tapahtuneen purkamisen, varastoinnin ja uudelleenlastauksen jälkeen Edellä 1 artiklan 3 kohdan b alakohdan i alakohdassa tarkoitetun yhdistetyn eläinterveys- ja virallisen todistuksen, jota on käytettävä sellaisten unionista peräisin olevien eläinperäisten tuotteiden ja tiettyjen tavaroiden unioniin tuloa varten, jotka siirretään kolmanteen maahan tai alueelle ja siirretään takaisin unioniin kyseisessä kolmannessa maassa tai alueella tapahtuneen purkamisen, varastoinnin ja uudelleenlastauksen jälkeen, on oltava liitteessä III olevassa 53 luvussa esitetyn mallin STORAGE-TC-PAO mukaisesti laadittu.”; 2) Muutetaan liite III tämän asetuksen liitteen I mukaisesti.

2 artikla Muutetaan täytäntöönpanoasetuksen (EU) 2021/404 liite XXII tämän asetuksen liitteen II mukaisesti.

3 artikla Lisätään täytäntöönpanoasetuksen (EU) 2021/405 26 ja 27 artiklan väliin 26 a artikla seuraavasti: ”26 a artikla Luettelo kolmansista maista, joista sellaisten unionista peräisin olevien eläinperäisten tuotteiden ja tiettyjen tavaroiden tulo unioniin on sallittua, jotka siirretään kolmanteen maahan tai sen alueelle ja siirretään takaisin unioniin kyseisessä kolmannessa maassa tai sen alueella tapahtuneen purkamisen, varastoinnin ja uudelleenlastauksen jälkeen Unionista peräisin olevien eläinperäisten tuotteiden ja tiettyjen tavaroiden lähetysten, jotka siirretään kolmanteen maahan tai sen alueelle ja siirretään takaisin unioniin kyseisessä kolmannessa maassa tai sen alueella tapahtuneen purkamisen, varastoinnin ja uudelleenlastauksen jälkeen, tulo unioniin on sallittua ainoastaan, jos ne tulevat sellaisista kolmansista maista tai niiden alueilta, joista tulo unioniin on sallittua täytäntöönpanoasetuksen (EU) 2021/404 liitteen XXII mukaisesti ja jotka luetellaan päätöksessä 2011/163/EU.”.

4 artikla Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 10 päivänä syyskuuta 2021. Komission puolesta Puheenjohtaja Ursula VON DER LEYEN

(1) EUVL L 84, 31.3.2016, s. 1.

(2) EUVL L 95, 7.4.2017, s. 1.

(3) Komission delegoitu asetus (EU) 2020/692, annettu 30 päivänä tammikuuta 2020, Euroopan parlamentin ja neuvoston asetuksen (EU) 2016/429 täydentämisestä tiettyjen eläinten, sukusolujen ja alkioiden ja eläinperäisten tuotteiden lähetysten unioniin saapumista ja saapumisen jälkeisiä siirtoja ja käsittelyä koskevien sääntöjen osalta (EUVL L 174, 3.6.2020, s. 379).

(4) Komission täytäntöönpanoasetus (EU) 2020/2235, annettu 16 päivänä joulukuuta 2020, Euroopan parlamentin ja neuvoston asetusten (EU) 2016/429 ja (EU) 2017/625 soveltamissäännöistä siltä osin kuin on kyse eläinterveystodistusten malleista, virallisten todistusten malleista ja yhdistettyjen eläinterveys- ja virallisten todistusten malleista tiettyjen eläinten ja tavaroiden luokkien lähetysten unioniin tuloa ja unionin sisällä tapahtuvia siirtoja varten, tällaisia todistuksia koskevasta virallisesta sertifioinnista sekä asetuksen (EY) N:o 599/2004, täytäntöönpanoasetusten (EU) N:o 636/2014 ja (EU) 2019/628, direktiivin 98/68/EY ja päätösten 2000/572/EY, 2003/779/EY ja 2007/240/EY kumoamisesta (EUVL L 442, 30.12.2020, s. 1).

(5) Komission täytäntöönpanoasetus (EU) 2021/404, annettu 24 päivänä maaliskuuta 2021, sellaisten kolmansien maiden, alueiden tai niiden vyöhykkeiden luetteloiden vahvistamisesta, joista eläinten, sukusolujen ja alkioiden ja eläinperäisten tuotteiden saapuminen unioniin on sallittua Euroopan parlamentin ja neuvoston asetuksen (EU) 2016/429 mukaisesti (EUVL L 114, 31.3.2021, s. 1).

(6) Komission delegoitu asetus (EU) 2019/625, annettu 4 päivänä maaliskuuta 2019, Euroopan parlamentin ja neuvoston asetuksen (EU) 2017/625 täydentämisestä siltä osin kuin on kyse tiettyjen ihmisravinnoksi tarkoitettujen eläinten ja tavaroiden lähetysten unioniin tuloa koskevista vaatimuksista (EUVL L 131, 17.5.2019, s. 18).

(7) Komission täytäntöönpanoasetus (EU) 2021/405, annettu 24 päivänä maaliskuuta 2021, niiden kolmansien maiden tai kolmansien maiden alueiden luetteloista, joista tiettyjen ihmisravinnoksi tarkoitettujen eläinten ja tavaroiden tulo unioniin on sallittua Euroopan parlamentin ja neuvoston asetuksen (EU) 2017/625 mukaisesti (EUVL L 114, 31.3.2021, s. 118).